Prioritetna oblast 02 – Životna sredina i klimatske promjene
Priprema Strateškog planskog dokumenta Crne Gore za potrebe korišćenja EU fondova
Uvod i važnost
Situaciona analiza predstavlja analitičku osnovu za pripremu Strateškog planskog dokumenta Crne Gore za potrebe korišćenja fondova Evropske unije u okviru budućeg Nacionalnog i regionalnog partnerskog plana. Njena svrha je da, na sistematičan i na dokazima zasnovan način, identifikuje glavne razvojne izazove, potrebe, ciljne grupe, razvojne nejednakosti i investiciona uska grla u okviru predmetne oblasti politike, uzimajući u obzir ekonomske, socijalne, teritorijalne i, gdje je relevantno, ekološke dimenzije razvoja.
Značaj situacione analize dodatno proizlazi iz činjenice da je Strateški planski dokument prepoznat od strane Evropske komisije kao jedan od ključnih elemenata za ispunjenje mjerila za zatvaranje Poglavlja 22 – Regionalna politika i koordinacija strukturnih instrumenata, konkretno mjerila 2. Evropska komisija očekuje dostavljanje sveobuhvatnog, sažetog i kvalitetnog nacrta strateškog planskog dokumenta, koji u kontekstu finansijske perspektive 2021–2027 odgovara logici „Partnership Agreement“, a koji treba da obuhvati stratešku analizu, uključujući izazove, potrebe i ciljne grupe, odabrane prioritete i ciljeve, glavne očekivane rezultate, planirane tematske cjeline i izvore finansiranja, mehanizme za obezbjeđivanje usklađenosti sa relevantnim prioritetima i strategijama Evropske unije, kao i okvir upravljanja u skladu sa Evropskim kodeksom ponašanja o partnerstvu.
U tom smislu, situaciona analiza ne služi samo kao opis postojećeg stanja, već kao polazna tačka za definisanje prioritetnih pravaca djelovanja, očekivanih rezultata i budućih reformskih i investicionih intervencija. U skladu sa metodološkim pristupom za izradu Strateškog planskog dokumenta, razvojni izazovi se posmatraju kao problemi koji zahtijevaju javnopolitički odgovor, a ne kao unaprijed definisane mjere ili rješenja. Zbog toga analiza mora da poveže raspoložive statističke i administrativne podatke, nalaze nacionalnih strateških dokumenata, relevantne međunarodne i EU izvore, kao i uvide ključnih institucija i partnera.
Situaciona analiza istovremeno ima i važnu funkciju u obezbjeđivanju usklađenosti budućeg strateškog dokumenta sa prioritetima Evropske unije, pravnom tekovinom EU i programskim okvirom za period nakon 2027. godine. Kroz pregled međunarodnog i nacionalnog strateškog i pravnog okvira, planiranih reformi i ključnih pokazatelja, analiza omogućava da se predmetna oblast politike sagleda u širem razvojnom i pristupnom kontekstu, uključujući doprinos pametnom, održivom i inkluzivnom rastu, ekonomskoj, socijalnoj i teritorijalnoj koheziji, kao i smanjenju razvojnih dispariteta.
Pored toga, situaciona analiza je važan alat za strukturiranje dijaloga unutar radnih grupa i sa širim krugom partnera. Njome se obezbjeđuje zajednička analitička osnova za SWOT razmatranje, validaciju nalaza i identifikaciju dugog spiska razvojnih izazova, koji će u narednim koracima biti prioritizovani. Na taj način, situaciona analiza doprinosi transparentnom, participativnom i metodološki utemeljenom procesu planiranja, u skladu sa principom partnerstva i višerazinskog upravljanja.

Situaciona analiza
Životna sredina i klimatske promjene 
Oblast životne sredine i klimatskih promjena predstavlja najkompleksniju i investiciono najzahtjevniju politiku u procesu pristupanja Crne Gore Evropskoj uniji. Obuhvata kvalitet vazduha, upravljanje vodama, otpad i cirkularnu ekonomiju, zaštitu prirode, ublažavanje klimatskih promjena i adaptaciju, kao i horizontalno zakonodavstvo koje uređuje upravljanje u oblasti životne sredine. U okviru Poglavlja 27 pregovora o pristupanju, jedinog poglavlja sa osam završnih mjerila, Crna Gora je dostigla samo „određeni nivo pripremljenosti“, što je tek jedan nivo iznad najniže ocjene. Ovo ukazuje na trajne nedostatke u implementacionim kapacitetima, infrastrukturi i sprovođenju propisa, uprkos napretku u usklađivanju zakonodavstva. Istovremeno, ovo je oblast u kojoj su razvojni izazovi Crne Gore najizraženije udaljeni od prosjeka EU, naročito u pogledu reciklaže komunalnog otpada (ispod 5% u odnosu na oko 50% u EU[footnoteRef:1]), pokrivenosti tretmanom otpadnih voda i kvaliteta vazduha. [1:  https://ec.europa.eu/eurostat/databrowser/view/sdg_11_60/default/table] 

Prema nacrtu Regulative o učinku u okviru MFF 2028-2034 (Aneks I)[footnoteRef:2], politika 2 „Životna sredina i klimatske promjene“ obuhvata devet podoblasti na nivou 2: Poljoprivreda i šumarstvo (2.02, 1 tematska jedinica), Cirkularna ekonomija (2.35, 15 tematskih jedinica), Adaptacija na klimatske promjene (2.36), Digitalizacija u oblasti klime (2.37, 2 tematske jedinice), Zaštita i obnova prirode (2.38, 5 tematskih jedinica), Šumarstvo (2.39), Zagađenje (2.40, 5 tematskih jedinica), Vode (2.41, 8 tematskih jedinica) i Reforme (2.05, 2 tematske jedinice), što ukupno čini 46 intervencionih oblasti. [2:  Proposal for a Regulation establishing a budget expenditure tracking and performance framework, COM(2025)545, Annex I. https://eur-lex.europa.eu/legal-content/EN/TXT/?uri=CELEX%3A52025PC0545] 

Međunarodni i EU strateški i pravni okvir
Pravni okvir Evropske unije u oblasti životne sredine (environmental acquis) predstavlja jednu od najobimnijih i najsloženijih oblasti prava EU. Obuhvata horizontalno zakonodavstvo (procjena uticaja na životnu sredinu, strateška procjena uticaja, pristup javnosti informacijama o životnoj sredini), kvalitet vazduha, kvalitet voda, upravljanje otpadom, zaštitu prirode, kontrolu industrijskog zagađenja, hemikalije, buku, civilnu zaštitu i klimatske promjene.
Evropski zeleni dogovor (2019)[footnoteRef:3] predstavlja krovni politički okvir, sa ciljem da Evropa postane prvi klimatski neutralan kontinent do 2050. godine. Ključni propisi uključuju Direktivu o sistemu trgovine emisijama EU (2003/87/EC[footnoteRef:4], sa izmjenama), Regulativu o raspodjeli napora za sektore van ETS-a, Strategiju EU za biodiverzitet do 2030. godine (sa ciljem zaštite 30% kopna i mora, od čega jedna trećina pod strogom zaštitom), Akcioni plan za cirkularnu ekonomiju i prateće zakonodavstvo - uključujući revidiranu Okvirnu direktivu o otpadu (EU) 2018/851[footnoteRef:5] (koja postavlja ciljeve reciklaže od 55% do 2025, 60% do 2030. i 65% do 2035. godine), revidiranu Direktivu o ambalaži i ambalažnom otpadu[footnoteRef:6], kao i Akcioni plan za nulto zagađenje[footnoteRef:7]. [3:  https://commission.europa.eu/strategy-and-policy/priorities-2019-2024/european-green-deal_en]  [4:  https://eur-lex.europa.eu/legal-content/EN/TXT/PDF/?uri=CELEX:02003L0087-20240301]  [5:  https://eur-lex.europa.eu/eli/dir/2018/851/oj/eng]  [6:  https://eur-lex.europa.eu/eli/dir/1994/62/oj/eng]  [7:  https://environment.ec.europa.eu/strategy/zero-pollution-action-plan_en] 

Regulativa o obnovi prirode (EU) 2024/1991 uvodi pravno obavezujuće ciljeve za obnovu degradiranih ekosistema. Direktiva o pticama (2009/147/EC) i Direktiva o staništima (92/43/EEC) čine osnovu mreže Natura 2000. Okvirna direktiva o vodama (2000/60/EC) zahtijeva izradu planova upravljanja riječnim slivovima i postizanje dobrog ekološkog statusa svih voda, dok Okvirna direktiva o morskoj strategiji (2008/56/EC) cilja postizanje dobrog stanja morskog okruženja. Direktiva o industrijskim emisijama (2010/75/EU, revidirana 2024) uređuje integrisano sprječavanje i kontrolu zagađenja.
Za zemlje kandidate, pravna tekovina EU u oblasti životne sredine prenosi se prvenstveno kroz pregovore o pristupanju (Poglavlje 27), dok se klimatska i energetska komponenta dodatno usklađuje kroz Ugovor o Energetskoj zajednici. Zelena agenda za Zapadni Balkan (Sofijska deklaracija, novembar 2020) obavezuje region na klimatsku neutralnost do 2050. godine i usklađivanje sa Evropskim zelenim dogovorom kroz pet stubova: klimatska akcija, cirkularna ekonomija, smanjenje zagađenja, održivi prehrambeni sistemi i biodiverzitet.
U okviru MFF 2028–2034, politika „Životna sredina i klimatske promjene“ iz Aneksa I nacrta Regulative o učinku obuhvata podoblasti kao što su: vazduh i buka, vodosnabdijevanje i sanitarna infrastruktura, priroda i biodiverzitet, cirkularna ekonomija i otpad, adaptacija na klimatske promjene, ublažavanje klimatskih promjena (djelimično preklapanje sa energetikom), upravljanje rizicima od katastrofa i reforme. Više ovih podoblasti nosi visoke stope kofinansiranja za klimatske (40–100%) i ekološke (40–100%) ciljeve.
Nacionalni strateški i pravni okvir Crne Gore
Crna Gora je dostigla određeni nivo pripremljenosti u oblasti životne sredine i klimatskih promjena (Poglavlje 27), što predstavlja drugu najnižu ocjenu na petostepenoj skali procjene EU. Izvještaj Evropske komisije za Crnu Goru za 2025. godinu navodi da je ostvaren određeni napredak u izvještajnom periodu, ali da su i dalje potrebni značajni napori, posebno u oblastima upravljanja otpadom, kvaliteta voda, kvaliteta vazduha, zaštite prirode i klimatskih promjena. Poglavlje 27 otvoreno je 10. decembra 2018. godine, uz definisanih 8 završnih mjerila u Zajedničkoj poziciji EU.
Ključni zakoni i strateški dokumenti uključuju:
· Zakon o zaštiti životne sredine (Sl. list CG br. 52/16, 73/19, 84/24) – krovni zakon, usklađen sa horizontalnim direktivama EU (EIA, SEA, pristup informacijama);
· Zakon o upravljanju otpadom (Sl. list CG br. 39/24, 92/24) – transponuje Okvirnu direktivu o otpadu, uvodi proširenu odgovornost proizvođača (EPR), zabranjuje lagane plastične kese za jednokratnu upotrebu i uspostavlja principe za odvojeno sakupljanje i reciklažu;
· Državni plan upravljanja otpadom 2025–2029 (oktobar 2025, Sl. list CG br. 25/26) – zamjenjuje plan za period 2015–2020 i postavlja operativne ciljeve za razvoj infrastrukture za upravljanje otpadom. Plan postavlja temelje za prelazak sa linearnog ekonomskog modela na cirkularnu ekonomiju, u kojoj se otpad tretira kao resurs koji se ponovo koristi, reciklira i vraća u proizvodne cikluse. Njegov osnovni cilj je postepeno smanjenje odlaganja otpada na deponijama, uz značajno povećanje stope reciklaže, unapređenje zaštite javnog zdravlja i očuvanje životne sredine. Plan definiše jasne i mjerljive ciljeve, potpuno usklađene sa Okvirnom direktivom EU o otpadu i relevantnim zakonodavstvom EU. Predviđa povećanje stope reciklaže komunalnog otpada na 65% do 2035. godine, smanjenje količine biorazgradivog otpada koji se odlaže na deponijama, kao i zatvaranje i sanaciju svih nesanitarnih deponija do 2030. godine. Kao strukturnu osnovu novog sistema, plan predviđa uspostavljanje četiri regionalna centra za upravljanje otpadom u Podgorici, Nikšiću, Bijelom Polju i Baru, uz modernizaciju i proširenje infrastrukture za reciklažu i tretman otpada;
· Zakon o zaštiti prirode (Sl. list CG br. 52/16, 18/19, 84/24) – uspostavlja pravni osnov za zaštićena područja i pripremu mreže Natura 2000;
· Zakon o vodama (Sl. list RCG br. 27/07; Sl. list CG br. 73/10, 32/11, 47/11, 48/15, 52/16, 55/16, 2/17, 80/17, 84/18, 84/24) – uređuje upravljanje vodnim resursima, kvalitet voda, rizike od poplava i usklađivanje sa Okvirnom direktivom o vodama;
· Zakon o finansiranju upravljanja vodama (Sl. list CG br. 65/08, 74/10, 40/11, 82/20) – definiše izvore finansiranja, način obračuna i plaćanja naknada za zaštitu i korišćenje voda i vodnih resursa, kao i druga pitanja od značaja za korišćenje tih sredstava;
· Zakon o upravljanju komunalnim otpadnim vodama (Sl. list CG br. 2/17, 84/24) – uređuje upravljanje komunalnim otpadnim vodama, uslove koje moraju ispunjavati sistemi za sakupljanje i postrojenja za prečišćavanje, kao i način sakupljanja, tretmana i ispuštanja;
· Zakon o zaštiti vazduha (Sl. list CG br. 25/10, 40/11, 43/15, 73/19, 84/24) – predstavlja pravni osnov za upravljanje kvalitetom vazduha, iako Nacionalna strategija upravljanja kvalitetom vazduha (u izradi od 2019) još nije usvojena. Zakon reguliše monitoring kvaliteta vazduha, mjere zaštite, procjenu i unapređenje kvaliteta vazduha, kao i planiranje i upravljanje. Vazduh, kao prirodno dobro od opšteg interesa, uživa posebnu zaštitu u Crnoj Gori;
· Zakon o klimatskim promjenama (Sl. list CG br. 149/25) – uvodi obavezu izrade Strategije niskougljeničnog razvoja i uspostavlja pravni osnov za nacionalni sistem trgovine emisijama (ETS);
· Plan adaptacije na klimatske promjene 2025–2035 (jul 2025);
· Nacionalna strategija održivog razvoja do 2030. godine (usvojena 2016);
· Mapa puta ka cirkularnoj ekonomiji u Crnoj Gori (UNDP, 2022);
· Nacrt nacionalne strategije za cirkularnu tranziciju do 2030. godine (2022).
Zaštićena područja u Crnoj Gori obuhvataju 13,41% kopnene teritorije (185.270 ha), uključujući pet nacionalnih parkova (Durmitor, Skadarsko jezero, Lovćen, Biogradska gora i Prokletije), kao i više parkova prirode. Pokrivenost zaštićenih morskih područja ostaje vrlo niska, oko 1,79%. Proces uspostavljanja mreže Natura 2000 je u toku, ali još nije završen, dostavljanje dovoljno sveobuhvatne liste predloženih lokaliteta Evropskoj komisiji predstavlja jedno od završnih mjerila. Situacija sa Solanom Ulcinj, ključnim staništem za migratorne ptice koje je formalno zaštićeno, ali već više od četiri godine nema funkcionalnu upravljačku strukturu, i dalje predstavlja značajan problem koji Evropska komisija i civilno društvo kontinuirano ističu.
U 2022. godini Crna Gora je proizvela približno 1,41 milion tona ukupnog otpada, od čega oko 336.000 tona komunalnog otpada (544 kg po stanovniku, što je uporedivo sa prosjekom EU od oko 530 kg). Međutim, stopa reciklaže komunalnog otpada je među najnižima u Evropi, ispod 5% (uz procjene koje za pojedine godine idu i do svega 0,5%). U zemlji postoji više od 300 nekontrolisanih deponija. Infrastruktura za odvojeno prikupljanje i reciklažu praktično ne postoji izvan nekoliko pilot opština. Na nacionalnom nivou postoji svega 13 reciklažnih centara.
Gubici vode u javnom vodosnabdijevanju su izuzetno visoki. Pokrivenost tretmanom otpadnih voda je i dalje niska, pri čemu se većina otpadnih voda ispušta bez tretmana ili uz djelimičan tretman. Planovi upravljanja riječnim slivovima su u izradi, ali još nijesu završeni za sve oblasti. Morski ekosistem je pod pritiskom usljed turizma, izgradnje na obali i neadekvatnog tretmana otpadnih voda.
Kvalitet vazduha predstavlja ozbiljan problem javnog zdravlja, posebno u Pljevljima (zbog termoelektrane na ugalj i individualnog loženja čvrstih goriva), kao i u Nikšiću i Podgorici. Nacionalna mreža za monitoring kvaliteta vazduha je unaprijeđena u skladu sa međunarodnim standardima, ali nepostojanje usvojene Strategije upravljanja kvalitetom vazduha ostaje značajan nedostatak. Crna Gora još uvijek nema uspostavljen registar emisija i prenosa zagađujućih materija (PRTR).
U oblasti klimatskih promjena, inventar emisija GHG za period 1990-2022 pokazuje smanjenje od 27,6% (bez LULUCF) u odnosu na 1990. godinu, što je u velikoj mjeri rezultat gašenja Kombinata aluminijuma Podgorica (KAP), a ne sistemskih politika ublažavanja. Kada se uključi LULUCF sektor, smanjenje iznosi 71,3%, što odražava značaj šumskog pokrivača kao ponora ugljenika. Nacionalni ETS funkcioniše od 2022. godine i obuhvata elektroenergetski sektor (TE Pljevlja), ali su cijene ugljenika i dalje preniske da bi podstakle dekarbonizaciju ili generisale značajne prihode za energetsku tranziciju. Potpuno usklađivanje sa EU ETS sistemom, uključujući monitoring, izvještavanje, verifikaciju, registre, besplatnu dodjelu i aukcije, još uvijek nije završeno.
Planirane i tekuće reforme
Akcioni plan za ispunjavanje završnih mjerila u Poglavlju 27, usvojen u februaru 2021. godine (uz naknadna ažuriranja), obuhvata 281 obavezu raspoređenu na 25 institucija. Međutim, implementaciju karakterišu spor napredak, česta produženja rokova i visok udio djelimično realizovanih mjera, zbog čega je Koalicija 27 (neformalna mreža od 18 ekoloških NVO) situaciju opisala kao „Poglavlje 27 u vremenskoj zamci“.
Ključni prioriteti reformi uključuju:
· Upravljanje otpadom: sprovođenje novog Zakona o upravljanju otpadom i Državnog plana upravljanja otpadom; uspostavljanje regionalnih centara za upravljanje otpadom (projekat unapređenja sektora otpada uz podršku Svjetske banke je u pripremi); razvoj infrastrukture za odvojeno prikupljanje otpada i sistema proširene odgovornosti proizvođača (EPR); sanaciju preostalih lokacija opasnog industrijskog otpada (jalovište Gradac, pepeo iz TE Maljevac - djelimično realizovano);
· Kvalitet voda: završetak planova upravljanja riječnim slivovima; određivanje nadležnih organa za vodosnabdijevanje; ulaganja u infrastrukturu za tretman otpadnih voda (velike investicione potrebe procijenjene na milijarde eura u periodu pristupanja); smanjenje gubitaka u vodovodnoj mreži;
· Kvalitet vazduha: usvajanje i sprovođenje Strategije upravljanja kvalitetom vazduha; uspostavljanje registra zagađivača; rješavanje problema individualnog loženja čvrstih goriva kao ključnog izvora urbanog zagađenja;
· Zaštita prirode: završetak procesa određivanja Natura 2000 područja i dokazivanje upravljačkih kapaciteta; rješavanje institucionalnog zastoja u upravljanju Solanom Ulcinj; ažuriranje i sprovođenje planova upravljanja nacionalnim parkovima (koji su istekli 2020. i trenutno se obnavljaju za period 2020–2025); jačanje sistema monitoringa biodiverziteta;
· Klimatske promjene: usklađivanje nacionalnog ETS-a sa EU ETS-om (posebno važno zbog primjene CBAM-a od januara 2026); usvajanje Strategije niskougljeničnog razvoja; sprovođenje Plana adaptacije na klimatske promjene; jačanje MRV sistema (monitoring, izvještavanje i verifikacija) za emisije gasova sa efektom staklene bašte;
· Cirkularna ekonomija: prelazak sa pristupa fokusiranog isključivo na upravljanje otpadom ka punoj primjeni principa cirkularne ekonomije (efikasnost resursa, eko-dizajn, zelene javne nabavke); sprovođenje Mape puta za cirkularnu ekonomiju.
Četvrti pregled učinka u oblasti životne sredine za Crnu Goru (UNECE, oktobar 2025) dao je 58 preporuka koje pokrivaju sve podoblasti, uključujući usvajanje nacionalne strategije kvaliteta vazduha, sprovođenje održive rudarske politike, primjenu zelenih javnih nabavki, modernizaciju sistema monitoringa životne sredine i razvoj integrisanog nacionalnog informacionog sistema za životnu sredinu.
Reformska agenda 2024-2027 u okviru EU Instrumenta za reformu i rast uključuje mjerila u oblasti životne sredine i zelene tranzicije, međutim procjena Climate Action Network Europe iz decembra 2025. pokazuje da je implementacija neujednačena i da je većina aktivnosti odložena za period 2026–2029.
Turizam, koji generiše oko 25% BDP-a Crne Gore, stvara disproporcionalan sezonski pritisak na otpad, vodne resurse i obalne ekosisteme. Nelegalna gradnja u zaštićenim i obalnim zonama i dalje predstavlja ozbiljan problem u sprovođenju propisa. Šumarstvo je dodatno ugroženo nelegalnom sječom i sve učestalijim požarima povezanim sa klimatskim promjenama.
Pregovori u okviru Poglavlja 27 - Životna sredina i klimatske promjene u posljednjim godinama se prvenstveno prate kroz Program pristupanja Crne Gore Evropskoj uniji i kroz napredak u ispunjavanju završnih mjerila. Dodatna podrška obezbijeđena je kroz IPA 2024 Godišnji akcioni program za podršku EU Crnoj Gori u oblasti životne sredine i klimatskih promjena (5,5 miliona eura), kao i kroz Višegodišnji operativni program za životnu sredinu i klimatske promjene za period 2024-2027, ukupne vrijednosti preko 38,7 miliona eura. Program je fokusiran na ključne oblasti kao što su upravljanje vodama, upravljanje otpadom, zaštita prirode i klimatske promjene, kao i horizontalne prioritete poput jačanja upravljanja u oblasti životne sredine i institucionalnih kapaciteta. IPA III MOP za životnu sredinu i klimatske promjene obezbjeđuje namjenska sredstva za jačanje administrativnih kapaciteta u podoblastima Poglavlja 27.
Ključni indikatori
	Indikator
	Crna Gora
	Prosjek EU-27
	Cilj/Referentna vrijednost
	Godina/Izvor

	Životna sredina i klimatske promjene

	Smanjenje emisija GHG u odnosu na 1990 (bez LULUCF)
	-27.6%
	-32.5%
	-55% do 2030 (EnC target)
	2022, EEA/NDC

	Smanjenje emisija GHG u odnosu na 1990 (sa LULUCF)
	-71.3%
	-
	-60% do 2035 (NDC)
	2022, EEA

	Stopa reciklaže komunalnog otpada
	<5%
	~49.8%
	50% do 2030 (Poglavlje 27)
	2022, MONSTAT/Eurostat

	Komunalni otpad po stanovniku (kg)
	~544
	~530
	-
	2022, MONSTAT

	Zaštićena kopnena područja (% teritorije)
	13.41%
	~26% (Natura 2000)
	30% do 2030 (EU target)
	2024, EEA

	Zaštićena morska područja (% morskog teritorija)
	~1.79%
	~12%
	30% do 2030 (EU target)
	2024, EEA

	Natura 2000 lokaliteti dostavljeni EK
	Nije dostavljeno 
	-
	Završno mjerilo
	2025, EC Report

	Obuhvat tretmana otpadnih voda
	Nizak (većinom bez tretmana) 
	~80%+ sekundarni/tercijarni tretman
	Usklađenost sa UWWTD)
	2023, UNECE EPR

	Gubici u vodovodnoj mreži
	Veoma visoki (>50% u nekim područjima)
	~25% EU avg
	-
	2025, UNECE EPR

	Kvalitet vazduha – prekoračenja PM2.5
	Česta (Pljevlja, Nikšić)
	Trend opadanja
	WHO/EU granične vrijednosti
	2023, EPA Montenegro

	Broj neuređenih odlagališta otpada
	>300
	Gotovo nula
	Potpuna sanacija
	2024, MONSTAT/WB

	Stopa cirkularne upotrebe materijala
	Very low
	~11.5%
	-
	2023, EEA

	Šumska pokrivenost (% teritorije)
	~61%
	~44%
	-
	2023, MONSTAT

	Agrošumski sistemi, uključujući mjere klimatske otpornosti

	Broj operacija 
(ha zemljišta pod agrošumarstvom)
	248 279.6 ha[footnoteRef:8]  [8:  Ukupna površina Crne Gore iznosi približno 1.381.200 ha. Korišćeno poljoprivredno zemljište sa zajedničkim zemljištem čini oko 18% teritorije, dok korišćeno poljoprivredno zemljište bez zajedničkog zemljišta iznosi 9,2% ukupne teritorije Crne Gore. Prosječna veličina korišćenog poljoprivrednog zemljišta po gazdinstvu (sa zajedničkim zemljištem) u 2024. godini iznosi 9,8 ha, dok bez zajedničkog zemljišta iznosi 5 ha.] 

Korišćeno poljoprivredno zemljište sa zajedničkim zemljištem i bez njega: 126.658,4 ha[footnoteRef:9] [9:  Agrošumarstvo se u Crnoj Gori ne vodi kao posebna kategorija korišćenja zemljišta, te stoga ne postoji zvaničan indikator. Međutim, struktura poljoprivrednog zemljišta ukazuje na značajno prisustvo sistema koji imaju karakteristike agrošumarstva. Prema Popisu poljoprivrede 2024, dominantan udio korišćenog poljoprivrednog zemljišta čine livade, pašnjaci i zajedničke ispaše, koji su tipično povezani sa silvopastoralnim praksama. Na osnovu ove strukture korišćenja zemljišta i preovlađujućih ekstenzivnih sistema stočarstva, može se analitički procijeniti da približno 10–20% korišćenog poljoprivrednog zemljišta (UAA) potpada pod oblike agrošumarskog korišćenja. Ova procjena je indikativna i nije direktno uporediva sa prosjekom EU-27 od 8,8% (na osnovu podataka Eurostat), budući da agrošumarstvo u Crnoj Gori nije sistematski evidentirano već je uključeno u šire kategorije poljoprivrednog zemljišta.] 

	Oko 15,4 miliona hektara u EU (27), što predstavlja ~8,8% korišćenog poljoprivrednog zemljišta (UAA)[footnoteRef:10] [10:  https://www.fao.org/family-farming/detail/en/c/1637684/#:~:text=Some%2015.4%20million%20hectares%20in,by%20this%20multifunctional%20land%20use.] 

	Usklađivanje sa EU kriterijumima i proširenje obuhvata periodičnih istraživanja
	
EU baza podataka LUCAS; Popis poljoprivrede 2024, MONSTAT[footnoteRef:11] [11:  Agricultural census 2024, http://www.monstat.org/uploads/files/popis%20poljoprivrede%202024/Saopštenje%20PP2024_CG.pdf] 


	Broj malih poljoprivrednih gazdinstava u trećim zemljama
	26.711 (nacionalni kriterijumi), odnosno 18.774 prema EU kriterijumima
	
	
	Popis poljoprivrede 2024, MONSTAT


Napomena: Smanjenje emisija GHG u Crnoj Gori je u velikoj mjeri rezultat strukturnih promjena (zatvaranje KAP-a), a ne politika dekarbonizacije. Podaci o stopi reciklaže variraju u zavisnosti od izvora i metodologije – MONSTAT navodi <0,5% za 2022. godinu, dok prema metodologiji Eurostat iznosi približno 4,7%. Veliki jaz u odnosu na prosjek EU u oblasti upravljanja otpadom i tretmana otpadnih voda predstavlja najveću pojedinačnu investicionu potrebu za usklađivanje u okviru Poglavlja 27.
Tematske jedinice
	Kod tematske oblasti
	Naziv tematskih jedinica

	
	2.02 Poljoprivreda i šumarstvo

	34
	Agrošumarski sistemi, uključujući mjere klimatske otpornosti

	
	2.35 Cirkularna ekonomija

	257
	Usluge cirkularne ekonomije (npr. popravka, obnova i remanufaktura; prodaja rezervnih djelova; priprema za ponovnu upotrebu proizvoda na kraju životnog vijeka i njihovih komponenti; prodaja polovne robe; modeli „proizvod kao usluga“ i drugi cirkularni modeli zasnovani na rezultatima; platforme za trgovinu polovnom robom)

	258
	Upravljanje komercijalnim i industrijskim otpadom: mjere koje značajno doprinose prevenciji otpada, odvojenom sakupljanju, sortiranju, pripremi za ponovnu upotrebu i reciklaži (osim biootpada)

	259
	Dekontaminacija i demontaža proizvoda na kraju životnog vijeka

	260
	Reciklaža kritičnih sirovina

	261
	Upravljanje komunalnim otpadom: mjere koje značajno doprinose prevenciji otpada, odvojenom sakupljanju, sortiranju, pripremi za ponovnu upotrebu i reciklaži (osim biootpada)

	262
	Investicije u prakse cirkularne ekonomije (npr. reciklirani sadržaj, industrijska simbioza, dizajn proizvoda, ponovna upotreba, remanufaktura)

	263
	Hvatanje i korišćenje deponijskog gasa

	264
	Promovisanje upotrebe recikliranih materijala kao sirovina – u skladu sa kriterijumima energetske efikasnosti

	265
	Obrada biootpada anaerobnom digestijom ili kompostiranjem

	266
	Sanacija industrijskih lokacija i kontaminiranog zemljišta za namjene koje nijesu obnova prirode

	267
	Odvojeno sakupljanje, sortiranje, priprema za ponovnu upotrebu ili reciklažu neopasnog otpada (bez biomase)

	268
	Sanacija neusklađenih deponija i napuštenih ili ilegalnih odlagališta u trećim zemljama

	269
	Postrojenja za energetsko iskorišćenje otpada za tretman nereciklabilnog opasnog otpada

	270
	Postrojenja za mehaničko-biološki tretman (MBT) – u poljoprivrednom sektoru

	271
	Tretman opasnog otpada

	
	2.36 Prilagođavanje klimatskim promjenama

	272
	Sive mjere prilagođavanja

	273
	Osiguranje od klimatskih rizika

	274
	Kombinovane sive i prirodno zasnovane mjere otpornosti

	275
	Prirodno zasnovane mjere klimatske otpornosti

	276
	Preventivne mjere za smanjenje rizika od šumskih požara

	277
	Preventivne mjere za smanjenje rizika od suše

	278
	Preventivne mjere za smanjenje rizika od poplava

	
	2.37 Digital za klimu

	279
	Digitalne tehnologije i usluge za klimatsku adaptaciju

	280
	Digitalne tehnologije i usluge za ublažavanje klimatskih promjena

	
	2.38 Zaštita i obnova prirode

	281
	Horizontalne mjere zaštite i obnove prirode (uključujući monitoring, izvještavanje, popunjavanje praznina u znanju, jačanje kapaciteta, informisanje i edukaciju itd.)

	282
	Ostale mjere koje nijesu vezane za specifične ekosisteme (uključujući prevenciju, ublažavanje ili kompenzaciju štete uzrokovane zaštićenim vrstama)

	283
	2.38 Zaštita i obnova prirode

	284
	Horizontalne mjere zaštite i obnove prirode (uključujući monitoring, izvještavanje, popunjavanje praznina u znanju, jačanje kapaciteta, informisanje i edukaciju itd.)

	287
	Ostale mjere koje nijesu vezane za specifične ekosisteme (uključujući prevenciju, ublažavanje ili kompenzaciju štete uzrokovane zaštićenim vrstama)

	
	2.39 Šumarstvo	

	288
	Održivo pošumljavanje i obnova šuma

	
	2.40 Zagađenje

	289
	Aktivnosti za unapređenje monitoringa i modeliranja kvaliteta vazduha

	290
	Mjere za smanjenje zagađenja vazduha

	291
	Mjere za smanjenje buke na izvoru i izloženosti buci

	292
	Mjere za smanjenje industrijskih emisija, uključujući ulaganja u čistije proizvodne tehnologije i kontrolu emisija

	293
	Sanacija zagađenja voda (npr. nutrijenti, pesticidi, farmaceutski proizvodi, PFAS, plastika, hemikalije)

	
	2.05 Reforme

	294
	Prilagođavanje klimatskim promjenama i otpornost

	295
	Politike i regulatorni okvir u oblasti životne sredine i upravljanja resursima, uključujući održivo finansiranje

	
	2.41 Voda

	296
	Smanjenje pritisaka na morski ekosistem

	297
	Izgradnja, obnova ili proširenje sistema za prikupljanje i/ili tretman otpadnih voda, uz očuvanje i unapređenje pristupa sanitaciji

	298
	Mjere digitalizacije u sektoru voda i otpadnih voda (npr. mjerenje potrošnje)

	299
	Mjere energetske efikasnosti u sektoru voda i otpadnih voda (npr. vodosnabdijevanje, upravljanje, tretman otpadnih voda)

	300
	Prirodno zasnovana rješenja za povećanje kapaciteta zadržavanja vode u zemljištu; prikupljanje kišnice bez zahvatanja podzemnih voda; uklanjanje prepreka slobodnom toku rijeka; prečišćavanje vode

	301
	Obezbjeđivanje vodosnabdijevanja za ljudsku potrošnju (zahvatanje, tretman, skladištenje i distribucija), uključujući mjere usklađenosti kvaliteta, povećanje efikasnosti (npr. smanjenje gubitaka vode), obnovu i unapređenje pristupa vodi

	302
	Efikasnost korišćenja vode, uštede i ponovna upotreba

	303
	Planiranje, monitoring i upravljanje vodama (uključujući digitalizaciju)



Indikativna lista razvojnih izazova

	Šifra razvojnog izazova 
	Naziv razvojnog izazova
	Objašnjenje

	DC1
	Nizak nivo implementacije cirkularne ekonomije
2.35 (257–262)
	Cirkularna ekonomija je još u ranoj fazi razvoja, sa ograničenom primjenom popravke, ponovne upotrebe i cirkularnih usluga. Politike su dominantno fokusirane na upravljanje otpadom, a ne na cjelokupne cirkularne lance vrijednosti i pristup životnom ciklusu proizvoda.

	DC2
	Slaba infrastruktura za upravljanje otpadom
2.35 (258, 261, 267, 268, 271)
	Nedovoljna infrastruktura za odvojeno sakupljanje, reciklažu i tretman otpada dovodi do niskih stopa reciklaže i oslanjanja na deponije, znatno ispod standarda EU.

	DC3
	Ograničena primjena cirkularnih poslovnih modela 2.35 (257, 262, 264)
	Preduzeća, posebno MSP, suočavaju se sa finansijskim, tehničkim i znanjem ograničenjima u primjeni cirkularnih modela, uključujući ponovnu upotrebu, remanufakturu i korišćenje sekundarnih sirovina.

	DC4
	Visoka zavisnost od uvoza i niska resursna efikasnost
2.35 (262, 264)
	Izražena zavisnost od uvoza sirovina i izvoz resursa niske dodate vrijednosti ukazuju na slabo razvijene cirkularne lance vrijednosti i nisku efikasnost korišćenja resursa u zemlji.

	DC5
	Nedovoljna inovacija i tehnološka modernizacija 2.35 (262), 2.37 (279–280)
	Nizak nivo digitalizacije i inovacija ograničava primjenu cirkularnih praksi kao što su praćenje tokova materijala, resursna efikasnost i industrijska simbioza. 

	DC6
	Slaba institucionalna koordinacija i upravljanje 2.05 (294–295)
	Nedostatak integrisanog, međusektorskog upravljanja i ograničeni administrativni kapaciteti usporavaju sprovođenje politika cirkularne ekonomije i zaštite životne sredine.

	DC7
	Nedostaci u infrastrukturi za vodu i otpadne vode 2.41 (297–303)
	Ograničen obuhvat tretmana otpadnih voda, neefikasni vodovodni sistemi i infrastrukturni nedostaci otežavaju usklađivanje sa standardima EU i zaštitu životne sredine.

	DC8
	Nizak nivo svijesti i kapaciteta za zelene vještine
2.38 (281), 2.05 (295)
	Nedostatak svijesti, obrazovanja i ljudskih kapaciteta među akterima ograničava primjenu cirkularne ekonomije i klimatskih politika.

	DC9
	Nedovoljno iskorišćen bioekonomski i prirodni potencijal 2.02 (34), 2.39 (288), 2.35 (265)
	Potencijal u šumarstvu, poljoprivredi i valorizaciji biootpada ostaje nedovoljno iskorišćen zbog slabo razvijenih cirkularnih lanaca vrijednosti i nedostatka investicija u biobazirana rješenja.

	DC10
	Zagađenje životne sredine i degradacija ekosistema 2.40 (289–293), 2.38 (283–284)
	Trajno prisutno zagađenje vazduha, voda i zemljišta, uz slabu primjenu propisa, ugrožava ekosisteme, biodiverzitet i javno zdravlje.

	DC11
	Nedostaci u prilagođavanju klimatskim promjenama i otpornosti
2.36 (272–274)
	Ograničena primjena mjera prilagođavanja, upravljanja rizicima i planiranja otpornosti povećava ranjivost na ekstremne vremenske događaje i klimatske promjene.

	DC12
	Ograničena apsorpcija zelenog finansiranja i projektni kapaciteti
2.05 (295), 2.35 (262)
	Iako postoje dostupni izvori finansiranja, slabi kapaciteti javnog i privatnog sektora za pripremu i implementaciju „bankabilnih“ projekata ograničavaju pristup zelenim finansijama.


Reference:
· Climate Action Network Europe. (2025). Assessment of Western Balkans reform agendas. https://caneurope.org/new-can-europe-assessment-report-reform-agendas-can-accelerate-progress-on-national-energy-and-climate-plans-necps-but-timely-implementation-and-public-participation-remain-critical/
· Energy Community. (2025). Annual implementation report – Montenegro. https://www.energy-community.org/dam/jcr:0a70ae6d-921a-4544-a98c-0ff3db9e8214/Montenegro_IR25CP.pdf
· Energy Community. (2025). National Energy and Climate Plan of Montenegro. https://www.energy-community.org/dam/jcr:d02417a9-03e2-4764-ab58-38763ca800d0/NECP%20Montenegro%20FINAL%20ENG.pdf
· Environmental Protection Agency of Montenegro. (n.d.). Izvještaji o stanju životne sredine. https://epa.org.me/izvjestaj-o-stanju-zivotne-sredine-na-bazi-indikatora/
· European Commission. (2025). Montenegro Report 2025. https://enlargement.ec.europa.eu/montenegro-report-2025_en

· Zero Waste Montenegro. (n.d.). Waste management status in Montenegro. https://zerowastemontenegro.me/waste-management-status-montenegro/

